વિજલપોર પાલિકા પ્રમુખ, કારોબારી ચેરમેન અને શહેર ભાજપ પ્રમુખ બદલવાની માંગ મોવડીઓ સમક્ષ ભાજપી અસંતુષ્ટોએ કરી હતી. વિજલપોર પાલિકામાં સત્તાધીશ ભાજપમાં રીતસર ભડકો થયો છે. પક્ષનાં કુલ 33 માંથી બહુમતી કોર્પોરેટરો નારાજગી બતાવી સોમવારની સામાન્ય સભામાં ગેરહાજર રહ્યાં હતા. બાદમાં અસંતુષ્ટ કોર્પોરેટરની લારી ઉઠાવવી અને બે કોર્પોરેટરોને જામીન મળવામાં થયેલા વિલંબ બાદ તો અસંતુષ્ટ કોર્પોરેટરોમાં નારાજગી વધી છે. આ નારાજગી વચ્ચે જ આજે ગુરૂવારે સવારે પક્ષના નવસારી કાલીયાવાડી સ્થિત જિલ્લા કાર્યાલય ‘કમલમ’ ખાતે અસંતુષ્ટ કોર્પોરેટરોએ જિલ્લા ભાજપ પ્રમુખ નરેશ પટેલ, મહામંત્રી ભુરાલાલ શાહ સાથે બેઠક કરી હતી. આંતરિક આધારભૂત સૂત્રમાંથી મળતી માહિતી મુજબ અસંતુષ્ટ કોર્પોરેટરોએ પોતાની રજૂઆતો કરી હતી.